Helsingin kaupunkisuunnittelulautakunnan puheenjohtajan Risto Rautavan (kok) mukaan uusien asuntojen rakentaminen käy Helsingissä hankalaksi. Kaupunkisuunnittelulautakunta päätti tiistaina palauttaa Kivinokan suunnitteluperiaatteet takaisin valmisteluun.

Rautavan mukaan kovat asuntotavoitteet vaativat Helsingissä uusien alueiden kaavoittamista sekä tiukkaa täydennysrakentamista. Monilla alueilla uutta kaavoitttamista kuitenkin vastustetaan.

– Täydennysrakentaminen kohtaa koko ajan vaikeuksia. Jokainen alue jota me yritetään rakentaa, niin tuntuu kohtaavan tosi suurta vastustusta.

Kaupunkisuunnittelulta edellytetään asuntotonttien kaavoittamista, niin ei tällaisella politiikalla tontteja tulla ikinä saamaan. Risto Rautava, kaupunkisuunnittelulautakunnan puheenjohtaja

– Päättäjien olisi pitänyt ottaa vastuu asuntotuotantotavoitteista. Kaikki olivat sitä mieltä, että suunnittelu oli tehty hyvin. Sillä olisi saatu luonnonläheinen, kantakaupungin tuntumassa oleva asuin- ja ulkoilualue, Rautava sanoo.

Rakentamissuunnitelman palautusta kannattivat vasemmistoliitto, vihreät ja sosialidemokraatit. Kokoomus ja perussuomalaiset jättivät asiasta eriävän mielipiteen. Rautava ei säästele sanojaan arvostellessaan alueen rakentamisen vastustajia.

– Vihervasemmisto lähinnä huijaa helsinkiläisiä. Se tietysti kuulostaa kovin kauniilta, jos puolustetaan luontoa ja pelastetaan Kivinokka. Oikeasti helsinkiläiset maksavat kalliin hinnan pienen vasemmistoeliitin mökkeilystä metroradan varrella.

– Kaupunkisuunnittelulta edellytetään asuntotonttien kaavoittamista, niin ei tällaisella politiikalla tontteja tulla ikinä saamaan, Rautava puuskahtaa.